## Rješenje kojim se Gradu Rijeci, Rijeka, odobrava prospekt o izdavanju treće tranše municipalnih obveznica javnom ponudom

### NN 13/2008 (1.2.2008.), Rješenje kojim se Gradu Rijeci, Rijeka, odobrava prospekt o izdavanju treće tranše municipalnih obveznica javnom ponudom

# HRVATSKA AGENCIJA ZA NADZOR FINANCIJSKIH USLUGA

**410**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05), članka 22. stavka 4. Zakona o tržištu vrijednosnih papira
(»Narodne novine«, broj 84/02 i 138/06), te članka 215. Zakona o općem upravnom
postupku (»Narodne novine« broj 53/91 i 103/96 – Odluka Ustavnog suda Republike
Hrvatske, broj Us-248/94), na temelju zahtjeva Grada Rijeke, Rijeka, Korzo 16,
za odobrenje prospekta o izdavanju treće tranše municipalnih obveznica javnom
ponudom i odobrenje objavljivanja podataka prilikom uvrštenja treće tranše
obveznica u prvu kotaciju, Uprava Hrvatske agencije za nadzor financijskih
usluga, na sjednici održanoj 24. siječnja 2008. godine, donijela je

## RJEŠENJE

1. Gradu Rijeci, Rijeka, Korzo 16, odobrava se prospekt o izdavanju treće tranše
municipalnih obveznica javnom ponudom, u nematerijaliziranom obliku, na ime, u
ukupnom iznosu od EUR 8.191.505,00, u denominaciji od EUR 1, dospijeća 2016.
godine.
1. O zahtjevu društva Grada Rijeka, Rijeka, Korzo 16, za odobrenje objavljivanja
podataka prilikom uvrštenja treće tranše obveznica u prvu kotaciju Zagrebačke
burze, odlučit će se nakon potpunog okončanja postupka.
2. Ovo rješenje objaviti će se u »Narodnim novinama«.

```
Obrazloženje
```

I. Grad Rijeka, Rijeka, Korzo 16 (u daljnjem tekstu: Izdavatelj), podnio je
Hrvatskoj agenciji za nadzor financijskih usluga (dalje: Agencija) 7. prosinca
2007. godine, Zahtjev za odobrenje prospekta o izdavanju treće tranše
municipalnih obveznica javnom ponudom i odobrenje objavljivanja podataka
prilikom uvrštenja treće tranše obveznica u prvu kotaciju, te dokumentaciju u
privitku, sukladno odredbama Zakona o tržištu vrijednosnih papira (»Narodne
novine«, broj 84/02 i 138/06, u daljnjem tekstu: Zakon) i Pravilnika o sadržaju
zahtjeva i prilozima za odobrenje prospekta i skraćenom prospektu (»Narodne
novine«, broj 118/03, u daljnjem tekstu: Pravilnik), a 4. siječnja i zadnju
dopunu Zahtjeva.
Odlukom Vlade Republike Hrvatske o davanju suglasnosti Gradu Rijeci za zaduženje
izdavanjem municipalnih obveznica, od 28. travnja 2006. godine, dana je
suglasnost Gradu Rijeci za zaduženje na domaćem tržištu kapitala, izdavanjem
municipalnih obveznica, u ukup­nom iznosu od 24.574.513,00 EUR (protuvrijednost
180.000.000,00
kuna, prema srednjem tečaju Hrvatske narodne banke na dan obrade zahtjeva), za
financiranje kapitalnih projekata, pod uvjetima i za namjenu utvrđenu Odlukom
Gradskog vijeća Grada Rijeke o zaduživanju Grada Rijeke izdavanjem municipalnih
obveznica od 28. veljače 2006. godine, s tim da se u 2006. godini može koristiti
60.000.000,00 kuna, u 2007. godini 60.000.000,00 kuna te u 2008. godini
60.000.000,00 kuna.
Sukladno Odluci Gradskog vijeća Grada Rijeke o zaduživanju Grada Rijeke
izdavanjem municipalnih obveznica od 28. veljače 2006. godine te Odluci Gradskog
vijeća Grada Rijeke o izmjeni Odluke o zaduživanju Grada Rijeke izdavanjem
municipalnih obveznica, od 30. svibnja 2006. godine, Grad Rijeka zadužuje se
izdavanjem municipalnih obveznica, javnom ponudom, u nematerijaliziranom obliku,
na ime, u ukupnom iznosu zaduženja od 24.574.513,00 EUR, u denominaciji od EUR
1, dospijeća 18. srpnja 2016. godine, s tim da će izdanje biti provedeno u tri
tranše, na način kako je to određeno navedenim Odlukama Gradskog vijeća Grada
Rijeke.
Rješenjem Agencije od 21. lipnja 2006, pod brojem, klasa:
UP/I-450-08/06-11/15, urbroj: 326-101/06-4, Gradu Rijeci odobren je prospekt o
izdavanju, javnom ponudom, municipalnih obveznica prve tranše, kao i
objavljivanje podataka iz prospekta prilikom uvrštenja obveznica u prvu
kotaciju, a Rješenjem Agencije od 5. trav­nja 2007. godine, klasa:
UP/I-451-04/07-11/2, urbroj: 326-111/07-2 odobren je prospekt o izdavanju,
javnom ponudom, druge tranše obveznica Grada Rijeka, kao i objavljivanje
podataka iz prospekta prilikom uvrštenja obveznica u prvu kotaciju.
S tim u skladu, zahtjev Izdavatelja od 7. prosinca 2007. godine, odnosi se na
odobrenje prospekta o izdavanju treće tranše municipalnih obveznica, javnom
ponudom, u iznosu od EUR 8.191.505,00. Izdanje treće tranše obveznica Grada
Rijeke čini integralno izdanje s izdanjem obveznica Grada Rijeke izdanim 18.
srpnja 2006. godine (»1. tranša Obveznica«), i izdanjem obveznica Grada Rijeke
izdanim 17. svibnja 2007. godine (»2. tranša Obveznica«) te će se kao takvo
zajednički smatrati jednom jedinstvenom i istovrsnom obvezom Grada Rijeke u
ukupnom iznosu od EUR 24.574.513,00, dospijeća 18. srpnja 2016. godine.
Prinos izdanja obveznica utvrdit će se na temelju prinosa 7,25-godišnji
Euroswap, utvrđen 2 radna dana prije datuma izdanja obveznica 3. tranše, uvećan
za premiju rizika RH (temeljena na premiji rizika obveznice Ministarstva
financija – HRRHMFO142A8) i uvećan za premiju koja odražava kreditni rizik
izdavatelja te trenutačno stanje na tržištu kapitala. U trenutku podnošenja
obvezujućih ponuda za upis obveznica 2. tranše, investitori će biti upoznati s
indikativnim iznosom premije. Cijena izdanja utvrdit će se na temelju prinosa i
kamatne stope (kupona), te će biti uvećana za stečenu kamatu od 18. siječnja
2008. do datuma izdanja.
Razdoblje upisa obveznica trajat će 10 radnih dana od i uključujući dan
otvaranja upisa, koji će biti utvrđen i objavljen u javnom pozivu na upis
obveznica u dnevnim novinama. Dan otvaranja razdoblja upisa bit će najkasnije u
roku od dvadeset pet dana od objave javnog poziva na upis Obveznica 3. tranše.
Razdoblje uplate trajat će jedan radni dan počevši drugog radnog dana nakon
zatvaranja razdoblja upisa. Pravne osobe - institucionalni investitori
uplaćivati će obveznice tijekom razdoblja uplate, sukladno instrukciji plaćanja.
Investitori - ostale pravne osobe i investitori – fizičke osobe, će u razdoblju
upisa deponirati novčana sredstva na računu Agenata izdanja, i to najkasnije dan
nakon završetka upisa u 11.00 sati. Ova sredstva će Agent izdanja uplatiti u
razdoblju uplate na račun Izdavatelja.
Dan razdoblja uplate je datum izdanja obveznica.
II. Sukladno odredbi članka 2. stavak 3. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« br. 45/06 i 11/07) Izdavatelj je kao tijelo javne vlasti
oslobođen od plaćanja naknade i administrativne pristojbe.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju obveznica javnom ponudom, priloženi svi prilozi propisani
Zakonom i Pravilnikom te da podneseni prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
III. U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka prilikom uvrštenja treće tranše obveznica
Izdavatelja u prvu kotaciju Zagrebačke burze, s određenom dokumentacijom u
prilogu.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja obveznica javnom ponudom na temelju
odobrenog prospekta, podaci koje je Izdavatelj obvezan objaviti prilikom
uvrštenja svojih obveznica u prvu kotaciju burze, biti različiti od podataka
sadržanih u odobrenom prospektu o izdanju obveznica javnom ponudom, Agencija će
o zahtjevu Izdavatelja za objavljivanje podataka prilikom uvrštenja obveznica u
prvu kotaciju Zagrebačke burze, odlučiti nakon što Izdavatelj Agenciji u roku od
7 dana od isteka roka za uplatu obveznica dostavi obavijest o broju i postotku
upisanih i uplaćenih obveznica, osobama koje su upisale i uplatile obveznice te
obavijest o datumu uključenja predmetnih obveznica u depozitorij Središnje
depozitarne agencije d.d., Zagreb, Heinzelova 62/a, kao i podatke koje je
prilikom uvrštenja obvezan objaviti sukladno odredbi članka 96. stavak 1.
Zakona.
Slijedom navedenog, sukladno odredbi članka 215. Zakona o općem upravnom
postupku, riješeno je kao u točki 2. izreke.
IV. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/39
Urbroj: 326-111/08-5
Zagreb, 24. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 13/2008-410
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)